|  |  |
| --- | --- |
| *BIROUL DE INFORMARE ŞI RELAŢII PUBLICE* | 18/05//2018 |
| Operator date nr. 4472  Nr. 440/VIII/2 |  |

**COMUNICAT**

Procurorii din cadrul Direcției Naționale Anticorupție – Serviciul teritorial Galaţi au dispus trimiterea în judecată,

**în stare de arest la domiciliu**, a inculpaţilor:

**CIUBREI LUIGI MARIUS**, la data faptelor director al Companiei Naționale Administrația Porturilor Dunării Maritime (C.N.A.P.D.M.) SA, sub aspectul săvârșirii a **patru infracțiuni de luare de mită,**

**TARĂU CONSTANTIN**, la data faptelor marinar în cadrul C.N.A.P.D.M., sub aspectul săvârșirii a **patru infracțiuni de complicitate la luare de mită,**

**şi în stare de libertate** a inculpaţilor:

**SĂRLUCEANU DANIELA MARIANA** şi fiul acesteia**, SĂRLUCEANU MĂDĂLIN MIHAI,** pentru săvârșirea infracțiunii de **dare de mită.**

În rechizitoriul întocmit, procurorii au reținut următoarea stare de fapt:

În perioada iunie 2017 – 17 aprilie 2018, inculpatul Ciubrei Luigi Marius, în calitatea menționată mai sus, prin intermediul inculpatului Tarău Constantin, a pretins și primit de la cinci persoane (printre care şi inculpaţii Sărluceanu Daniela Mariana şi Sărluceanu Mădălin Mihai) suma totală de 2.700 euro, în scopul angajării unora dintre aceste persoane la compania pe care o conducea pe posturile de „marinar” și „mecanic”. De la inculpaţii Sărluceanu Daniela Mariana şi Sărluceanu Mădălin Mihai, directorul C.N.A.P.D.M. SA a primit suma de 1.000 euro, pentru a-l angaja pe acesta din urmă pe postul de „marinar.”

În realitate, sumele de bani, plătite efectiv de persoanele interesate, au fost mult mai mari, inculpatul Tarău Constantin și alte persoane oprindu-și un „comision” cuprins între 100 și 600 de euro. În această manieră, inculpatul Tarău Constantin şi-a însuşit suma totală de 1.500 euro.

Ultima „plată”, în valoare de 500 euro, s-a realizat în aceeași manieră la data de 17 aprilie 2018, când s-a procedat la constatarea infracțiunii flagrante față de inculpatul Ciubrei Luigi Marius.

În cauză s-a dispus instituirea sechestrului asigurător asupra unor sume de bani ridicate de la inculpatul Ciubrei Luigi Marius.

**Dosarul a fost trimis spre judecare Tribunalului Galaţi cu propunere de a se menține măsurile preventive şi asigurătorii dispuse în cauză.**

În cauză procurorii anticorupție au beneficiat de sprijinul ofițerilor de poliție din cadrul Direcției Generale Anticorupție și din cadrul Direcției de Operațiuni Speciale.

Facem precizarea că această etapă a procesului penal reprezintă, conform Codului de procedură penală, finalizarea anchetei penale și trimiterea rechizitoriului la instanță spre judecare, situație care nu poate să înfrângă principiul prezumției de nevinovăție.

**BIROUL DE INFORMARE ŞI RELAŢII PUBLICE**